تخطى إلى المحتوى
القصيدة للشاعر #رائد_العالي
- ياصاحبي وشفيك قلّي عسى خير
تشكي وانا خابرك رمز الشجاعة
- ان كان حاديك الزمن والمقادير
الصبر للرجال يعطي مناعة
- اسمع وخذ مني نصيحه وتذكير
ذرب الكلام اللي يفيدك سماعه
- صوادف الدنيا ورود ومصادير
وافضل كنوز الوقت كنز القناعة
- اللي كتبه الله على عبده يصير
صبراً جميل ودبرة الله مطاعه
- مادمت من روس الرجال المشاهير
مايرتخي راسٍ شمخ بارتفاعه
- بكره تبي تلقى العوض فالمخاسير
تاصل حبال الوصل عقب انقطاعه
- العافية تسوى كنوز الدنانير
والرجل دايم نجدته من ذراعه
- صكات بقعا لانصنّك طوابير
خلك كما ضلعٍ تقانب سباعه
- شامخ شموخاً ماتهزه معاصير
لو هو محاصر بالخطر كل ساعه
- صلف الهوا ماشدد طويق والنير
والحر يقدم والرعاعه رعاعه
- ساير زمانك وانتبه تعكس السير
وسمح الجناب اللي يراعيك راعه
- ربعك حزامك فالليال المعاسير
صدرك عليهم لايضيق اتساعه
- قد قالو اللي يحكمون التعابير
ترى يد الله مع يدين الجماعة
- حذراك دينك لايجي فيه تقصير
لاضاع دينك ماش غيره طماعه
- ابليس لو زيّن دروب المحاذير
أبعد عن اللي مايجوز اتباعه
- عقب المنيه ماتفيد المعاذير
واللي يطيع ابليس ماله شفاعه
- اشر الرفيق اللي يعينك على الخير
وبيع الردي فالسوق بيع البضاعة
- لازم يجي من صاحب السوء تاثير
يدوّر اللي يخشره في ضياعه
- اللي يحمل المسك ماينفخ الكير
ومن جالس المقرود ياخذ طباعه
- كم من كبيرٍ بالعقل عمره صغير
وكم من كبير … بعقل سن الرضاعة
- لاتستشير الا حكيم التدابير
رجلٍ تفيدك خبرته واطّلاعه
- العاقل يشاور هل العرف ويشير
وكلاً على ماقيل حسب اقتناعه
- الطيب يبدي فالوجيه المسافير
يبدي كما نوراً توهج شعاعه
- يشفيك حراً لانهض كنه الطير
الطيب مزروعٍ بقلبه زراعه
- في طلته تلقى السعد والتباشير
واليا نخيته قال سمعاً وطاعه
- تلقى الكرامه عند ريف الخطاطير
وتلقى اللكاعه عند راع اللكاعه
- مافالبشر مخلوق من غير تقصير
مير القيام يكون بالاستطاعه
- واليا ظهر سرك لو يقال في بير
تراه مابه بير من غير قاعه
- يبدي ويبدي به من الناس تزوير
حيث ان بعض الناس مثل الاذاعة
- يصبح كما جمٍ ملته الغثابير
ويمسي طعام مروّجين الاشاعة
- الظلم ظلمه في وجيه المعاثير
مايفلح الظالم ولو طال باعه
- يلقى الجزا لو عقب طول المشاوير
سواة ماسوّاه واعظم شناعة
- من دعوة المظلوم احذرك تحذير
اليا رفع لله كف الضراعة
- يجيب ربه دعوته دون تاخير
وابو قناع يبين خافي قناعه
- راع الحسد لو يندفع يمك مغير
عنّز على الله واتركه باندفاعه
- كل الصعاب بعون ربي تياسير
من يتكل بالله ومَن كل راعه
- قدمت لك عن واقع الحال تقرير
ببيوت شعراً فيه فن وبراعة
- صدرتها من صافي الفكر تصدير
وحقوقنا ماهي حقوق الطباعه
- وختامها مني تحية وتقدير
شاري خوي الطيب ماعاد باعه .
شيلة للقصيدة السابقة اداء #شبل_عنزة
غناء القصيدة اداء ثلاثي الرويشد و بلفقيه ومنور: